CELEX: 32017D0818
Language: et
Date: 2017-05-11 00:00:00
Title: Nõukogu rakendusotsus (EL) 2017/818, 11. mai 2017, milles esitatakse soovitus pikendada ajutist sisepiirikontrolli, mida tehakse erandjuhtudel, mis ohustavad Schengeni ala üldist toimimist

13.5.2017   
            
            
               ET
            
            
               Euroopa Liidu Teataja
            
            
               L 122/73
            
         NÕUKOGU RAKENDUSOTSUS (EL) 2017/818,
   11. mai 2017,
   milles esitatakse soovitus pikendada ajutist sisepiirikontrolli, mida tehakse erandjuhtudel, mis ohustavad Schengeni ala üldist toimimist
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 9. märtsi 2016. aasta määrust (EL) 2016/399, mis käsitleb isikute üle piiri liikumist reguleerivaid liidu eeskirju (Schengeni piirieeskirjad), (1) eriti selle artiklit 29,
   võttes arvesse Euroopa Komisjoni ettepanekut
   ning arvestades järgmist:
   
               (1)
            
            
               Nõukogu võttis 12. mail 2016 vastavalt komisjoni ettepanekule kooskõlas Schengeni piirieeskirjade artikliga 29 vastu rakendusotsuse, milles esitatakse soovitus ajutise sisepiirikontrolli kehtestamise kohta erandjuhtudel, mis ohustavad Schengeni ala üldist toimimist.
            
         
               (2)
            
            
               Nõukogu soovitas viiel Schengeni riigil (Austria, Saksamaa, Taani, Rootsi ja Norra) teostada esialgu kuue kuu jooksul piiratud arvul sisepiirilõikudel proportsionaalset ajutist piirikontrolli, et kõrvaldada tõsine oht avalikule korrale ja sisejulgeolekule, mida tekitavad kõnealustes riikides Kreeka välispiiri kontrollimisel esinevad tõsised puudused ning Kreeka kaudu sisenevate ja hiljem teistesse Schengeni riikidesse edasi liikuvate ebaseaduslike rändajate teisene ränne. Nõukogu pikendas komisjoni ettepaneku põhjal seda tähtaega kahel korral – kolme kuu võrra 11. novembril 2016 ja veel kolme kuu võrra 7. veebruaril 2017.
            
         
               (3)
            
            
               Schengeni piirieeskirjade artiklite 25 ja 29 kohaselt võib nõukogu soovitatud esialgset tähtaega pikendada, kui erandolukord ei ole lõppenud.
            
         
               (4)
            
            
               11. novembri 2016. aasta ja 7. veebruari 2017. aasta soovituse kohaselt tuleb asjaomastel Schengeni riikidel esitada komisjonile iga kuu aruanne tehtud kontrolli tulemuste kohta ja hinnang kontrolli jätkamise vajaduse kohta, kui see on asjakohane. Komisjon sai sellised aruanded kõigilt asjaomastelt Schengeni riikidelt. Neis aruannetes esitatud teabest ilmneb, et kontroll vastas soovituses ette nähtud tingimustele. Teabest võib järeldada, et kontrolliperioodil sisenemiskeelu saanud isikute arv ja saadud varjupaigataotluste arv annavad tunnistust nende riikide olukorra stabiliseerumisest.
            
         
               (5)
            
            
               Nimetatud edusammudest hoolimata ei ole veel täielikult täidetud tegevuskavas „Tagasi Schengeni juurde“ sätestatud tingimused kõigi sisepiirikontrollide kaotamiseks ja Schengeni ala tavapärase toimimise taastamiseks. Samuti, vaatamata pidevatele edusammudele ja märkimisväärsele edasiminekule, mida Kreeka on välispiiri haldamisel 2016. aastal saavutanud, ning ehkki Kreeka on täitnud 2015. aastal toimunud etteteatamata hindamiskülastuse järel tehtud soovitused, on Kreekas ja Lääne-Balkani rändeteel endiselt palju ebaseaduslikke rändajaid. Need rändajad võivad endiselt põhjustada ebaseaduslikku teisest rännet Schengeni alal.
            
         
               (6)
            
            
               Teatises, mis sisaldas tegevuskava „Tagasi Schengeni juurde“, määras komisjon kindlaks mitmed meetmed, mida tuleb võtta Schengeni ala tavapärase toimimise taastamiseks. Euroopa Piiri ja Rannikuvalve Ameti tegevuse alustamise protsess on käimas. Liikmesriikidel tuleb aga anda lisapanus ameti tegevuseks vajalike vahendite näol, et amet saaks täiel määral täita oma rolli liidu välispiiri kontrollimisel. Esimese haavatavuse hinnangu põhjal tehtud soovitusi ei ole veel avaldatud. Serbiaga staatust käsitleva lepingu sõlmimiseks peetavad läbirääkimised alles käivad.
            
         
               (7)
            
            
               Nagu kinnitati viiendas eduaruandes, (2) annab rohkem kui aasta eest, 18. märtsil 2016 tehtud ELi ja Türgi avalduse rakendamine ka praegu konkreetseid tulemusi. Kreekast Türki tagasi saadetuid on aga endiselt vähem kui saabunuid, mis suurendab survet Kreeka saartele. Jätkata tuleb avalduse muude tahkude rakendamist. Avalduse rakendamist tuleb seega pidevalt jälgida. Sama kehtib ka Lääne-Balkani rändetee olukorra ja Lääne-Balkani rändeteel olevate riikide juhtide kohtumisel tehtud avalduse rakendamise kohta.
            
         
               (8)
            
            
               Seega püsib endiselt erandolukord, mis ohustab tõsiselt avalikku korda ja sisejulgeolekut ning kogu Schengeni ala toimimist tervikuna.
            
         
               (9)
            
            
               Eespool nimetatud asjaolusid arvesse võttes näib olevat põhjendatud, et kooskõlas Schengeni piirieeskirjade artikliga 29 võib viimase abinõuna lubada praegu asjaomastel sisepiiridel ajutist piirikontrolli tegevatel Schengeni riikidel Austrial, Saksamaal, Taanil ja Rootsil ning assotsieerunud riigil Norral viimast korda pikendada kontrollimise kestust.
            
         
               (10)
            
            
               Nõukogu võtab teadmiseks komisjoni soovituse, mis käsitleb proportsionaalset politseikontrolli ja politseikoostööd Schengeni alal; nimetatud koostöö aitaks samuti kaasa ajutise sisepiirikontrolli järkjärgulisele kaotamisele kuni selle täieliku lõpetamiseni ning Schengeni ala tavapärase toimimise võimalikult kiirele taastamisele, mille juures tuleks eelistada politseikontrolli kasutamist avalikku korda ja sisejulgeolekut ähvardavate tõsiste ohtude kõrvaldamiseks. Nõukogu võtab teadmiseks, et komisjon soovitab kõikidel Schengeni riikidel rakendada soovitatud meetmed niipea kui võimalik, kuid hiljemalt kuue kuu jooksul.
            
         
               (11)
            
            
               Võttes arvesse ELi välispiiri piisava kaitse ja Schengeni alal piisava julgeoleku tagamise meetmete rakendamiseks vajalikku aega, ei tohiks kontrolli pikendada rohkem kui kuueks kuuks alates käesoleva rakendusotsuse vastuvõtmise kuupäevast.
            
         
               (12)
            
            
               Liikmesriigid, kes otsustavad käesoleva rakendusotsuse kohaselt sisepiirikontrolli jätkata, peaksid sellest teavitama teisi liikmesriike, Euroopa Parlamenti ja komisjoni.
            
         
               (13)
            
            
               Enne sisepiirikontrolli jätkamise kasuks otsustamist peaksid asjaomased liikmesriigid uurima, kas neil ei ole kindlakstehtud ohu tulemuslikuks kõrvaldamiseks võimalik võtta muid, isikute ja kaupade liikumisvabadust vähem piiravaid meetmeid. Oma soovituses, mis käsitleb proportsionaalset politseikontrolli ja politseikoostööd Schengeni alal, esitas komisjon Schengeni riikidele üleskutse kasutada tõhusamalt politsei volitusi kogu nende territooriumil, sealhulgas piirialal ja peamistel teedel, ja eelistada politseikontrolli. Kuni komisjoni soovituse rakendamiseni peaksid aga asjaomased Schengeni riigid esitama teateid sobivaimate vahendite leidmiseks tehtud analüüsimise tulemuste ja viimase võimalusena piirikontrolli jätkamise kasuks otsustamise põhjuste kohta.
            
         
               (14)
            
            
               Käesoleva rakendusotsuse alusel tehtav kontroll peaks jätkuma vaid vajalikus ulatuses ja selle intensiivsus peaks piirduma sellega, mis konkreetses olukorras on hädavajalik. Seega võib eeldada, et rändevoo vähenemisel peaks asjaomastel piirilõikudel kontrollimine lõpetatama. Selleks et piirikontroll oleks võimalikult kasulik ja selle negatiivne mõju vabale liikumisele jääks võimalikult väikeseks, peaks see olema sihipärane ning põhinema pidevalt ajakohastataval riskianalüüsil ja luureteabel. Nendel Schengeni riikidel, keda asjaomaste piirilõikude kontrollimine mõjutab, peaks olema võimalik korrapäraselt esitada oma seisukohti kontrolli vajalikkuse kohta, ning see Schengeni riik, kes on otsustanud kontrolli taastada, peaks neid seisukohti arvesse võtma kontrolli vajalikkuse analüüsimisel ja läbivaatamisel eesmärgiga kontrollimist järk-järgult vähendada.
            
         
               (15)
            
            
               Iga käesoleva rakendusotsuse rakendamise kuu lõppedes tuleks komisjonile ja nõukogule viivitamata saata täielik aruanne, mis sisaldab tehtud kontrolli tulemusi, ning hinnang kontrolli jätkamise vajaduse kohta, kui see on asjakohane. Aruanne peaks sisaldama kontrollitud isikute, kontrolli tulemusel antud sisenemiskeeldude, kontrolli tulemusel tehtud tagasisaatmisotsuste ja kontrollitud sisepiirilõikudel saadud varjupaigataotluste koguarvu.
            
         
               (16)
            
            
               Nõukogu võtab teadmiseks komisjoni teate, et ta jälgib tähelepanelikult käesoleva rakendusotsuse kohaldamist,
            
         SOOVITAB JÄRGMIST:
   
               1.
            
            
               Austrial, Saksamaal, Taanil, Rootsil ja Norral pikendada kuni kuueks kuuks alates käesoleva rakendusotsuse vastuvõtmise kuupäevast proportsionaalset ajutist piirikontrolli järgmistel sisepiiridel:
               
                           —
                        
                        
                           Austrias Austria-Ungari ja Austria-Sloveenia vahelisel maismaapiiril;
                        
                     
                           —
                        
                        
                           Saksamaal Saksamaa-Austria maismaapiiril;
                        
                     
                           —
                        
                        
                           Taani oma sadamates, millel on parvlaevaühendus Saksamaaga, ja Taani-Saksamaa vahelisel maismaapiiril;
                        
                     
                           —
                        
                        
                           Rootsi Lõuna ja Lääne politseipiirkonnas asuvates Rootsi sadamates ning Öresundi silla juures;
                        
                     
                           —
                        
                        
                           Norra oma sadamates, millel on parvlaevaühendus Taani, Saksamaa ja Rootsiga.
                        
                     
         
               2.
            
            
               Enne piirikontrolli pikendamise otsuse tegemist peaksid asjaomased liikmesriigid vahetama mõjutatud liikmesriigi või liikmesriikidega arvamusi tagamaks, et sisepiirikontrolli tehakse üksnes seal, kus seda peetakse vajalikuks ja proportsionaalseks. Lisaks sellele peaksid asjaomased liikmesriigid tagama, et sisepiirikontrolli tehakse ainult viimase abinõuna, kui muude meetmetega ei ole võimalik saavutada samaväärseid tulemusi, ja ainult sellistel sisepiirilõikudel, kus seda peetakse kooskõlas Schengeni piirieeskirjadega vajalikuks ja proportsionaalseks. Eelistada tuleks politsei volituste kasutamist, kui see võimaldab tagada samaväärse julgeoleku, kuna sellel on väiksem mõju isikute ja kaupade vabale liikumisele. Asjaomased liikmesriigid peaksid vastavalt teavitama ülejäänud liikmesriike, Euroopa Parlamenti ja komisjoni.
            
         
               3.
            
            
               Piirikontroll peaks olema sihipärane, põhinema pidevalt ajakohastataval riskianalüüsil ja luureteabel ning kontrolli ulatus, sagedus, koht ja aeg peaksid piirduma sellega, mis on tingimata vajalik tõsisele ohule reageerimiseks ning avaliku korra ja sisejulgeoleku tagamiseks. Käesoleva rakendusotsuse kohaselt sisepiiril piirikontrolli tegev liikmesriik peaks kord nädalas läbi vaatama kontrollide vajalikkuse, sageduse, koha ja aja, kohandama kontrollide intensiivsust kõrvaldamist vajava ohu tasemele, lõpetama kontrollid järk-järgult, kui see on asjakohane, ning esitama komisjonile ja nõukogule kord kuus viivitamata aruande.
            
         
      Brüssel, 11. mai 2017
      
         
            Nõukogu nimel
         
         
            eesistuja
         
         C. CARDONA
      
   
   
      (1)  ELT L 77, 23.3.2016, lk 1.
   
      (2)  Komisjoni 2. märtsi 2017. aasta viies eduaruanne Euroopa Parlamendile, Euroopa Ülemkogule ja nõukogule ELi ja Türgi avalduse rakendamise kohta (COM(2017) 204 final).